钦定古今图书集成/方舆汇编/职方典/第1385卷 > 罗定州山川考 州志
## 钦定古今图书集成/方舆汇编/职方典/第1385卷 > 罗定州山川考 州志

本州

双龙山　在州南十里四都双龙村。周五十里，高一丈有奇，两冈对峙，状若双龙，上有三石如笏，石傍有泉。

天马山　在州西南二十里。

石牛山　与天马相对，石状如牛。相传：昔有仙人曾于山上奕碁，今仙迹隐隐尚存。上有一庙，神甚灵，凡遇岁旱，官吏虔诚率绅衿里老登山拜祷，时雨立降。此事每经应验。其庙年久荒芜，康熙元年，乡民重修。

龙脑山　在州北十里。势盘旋若回龙，乃本州之“护龙” 也。

凤凰山　在州治西。四山特出，状若飞翔。径山　在州南六十里迳口村。群峰并列，横亘州治之南。中有一迳，通开阳、顺仁二乡，故名。石岭山　在州治东南开阳乡。其山皆石，高峻莫匹，一望数百里，为众山之祖。山腰有池，广四亩许，水极清洁，深不可测。

石人山　在州南八十里。平冈漫陂，上有二石，俨若人形。

思驾山　在州东南七十里。跨官陂、浪沟诸山。产竹木藤漆诸货。

花楼顶山　：在思驾山南。

云霁山　，在州西南一百二十里二都乡。周一百里，高二百馀丈，为诸山最，四时常有云滃其上，下面有泉，名“云沙。”

双轮山　在顺仁乡。两山对峙，若车轮。

龙龛岩　在州东北五十馀里五都地方，危壁秀丽，中有岩阔二丈馀，深二丈，高半之，石上有龙印、三宝、诸佛三十像，有石笋百馀，龙文二条。唐武德中，永宁县令陈普先刻石云：“龙入海，蜕骨岩中，因得龙骨，故曰龙龛。” 冠军大将军陈集原有《龙龛道场铭》，中书令张柬之有石刻诗。洞清岩　，在九都湖埇口，距州五十馀里，岩深数十丈，阔一十馀丈，中有一石塔，层纹斑驳，顶上有石，下悬《酷肖大士像》相对，又有肖韦驮像，两傍之石多肖佛形，壁间石蕊苍古润泽，温其如玉，可玩可爱，真令游观者心旷神怡。右傍有一小径，曲邃通幽，游者用火引入。曲转一曲，径通一径，每行数丈。又有一石孔，流光开豁，石皆如虎跑龙飞、凤仪兽舞状。进一洞，有一洞之景，入一层有一层之趣。竟日而游，无所底极。相传昔刘三姑曾在岩顶唱《新兴调》，数日，和者攀跻无从，姑教取梯，由中孔乘上。迨人上姑去，止见岩顶石面有二石，一肖麻篮，一肖水碗。至今虽旱月，碗常有水，食之清凉可掬。岩旁有石窟数处，形如田坵，岁中常产不稼之禾，传者谓《三姑迹》云。罗阳胜景，于此称最矣。

宝峰岩　在二都惠照村。深六丈，阔二丈，高一丈。有乳滴成《布袋和尚像》，后人又置佛像其间。每遇旱，乡人祷雨辄应。

石龙岩　在罗镜所教场前。其岩内石而外土，岩口大二丈许，秀丽巉岩，深不可测。岩前有一河，隔河十里许。又有一岩，曰“龙岩。” 其石龙岩之穴，径在河底通过，从龙岩出焉。昔有游人，持火穷探其穴，自辰至酉，乃于龙岩出焉。时传其事，人以为骇。此后游人适兴便止，并未有穷探者。康熙丙午春，州二史张公文产以奉委省耕至罗镜，绅衿程子龙、黎光曦、张最熹、谭璚、张最煌等偕往游赏，询其深广方人，乃述其事以对。企阳石　巉岩耸秀，遥望如文笔，近观若玉屏，一州之佳境也。

《鹅抱石　》，去州三十里，高七十馀丈，状如鹅。昔传有仙人笼一鹅求宿媪家，有说客善鸡鸣者，客闻遽担鹅去，担折，遂坐于石，忽不见，鹅化为石。迄今石上脚迹宛然。

浮沉石　在罗旁水口。昔传有鼎石在江中，随波出没，即赤松子炼丹之处，其侧旧有赤松子祠。

华表石　在罗旁水口，对面望之如僧首，俗呼和尚石。按洪迈《夷坚志》：汉陆贾使南粤，泛舟至此，默祷曰：“我说粤肯称臣，当以锦裹石，为山灵报。” 使还，遂募人植花卉以代锦，改名锦石。旧有陆贾祠，猺炽时咸祀此石以祈福。大征。凿削其顶，刻“华表石” 三字于上，砥柱江流，堪舆家每以为奇。若猺逆不顺，神岂福之？今为县治，当壮属，内西宁一屏障也。宋乾道间，梁竑入都，舣舟锦石山下。夜梦一客，自称陆大夫，云：“我郁抑于此，千馀岁矣，君幸见，留一诗。” 竑诘旦题诗庙壁而去。

石镜岭　八片岩泉，上有一圆石，大三尺许，中有小水，流石面过。夏秋间，日射其石，水逼日光，远望圆光闪烁，酷肖菱花，故名。明进士谭寿海有《石镜赋》。

南岭　在迳口下十里许。

尖冈　在四都。有巨石曰“防虞石” ，崔嵬险固，可容数百人。居民遇警，登石避之。

东水　，源自埇、沉、南山、思贺三处，至开阳东流合泷。

泷喉水　在州西南八十里。源出云、卓诸山，会松抱、新容诸水，过州城北，东下至大湾水栗，会东水入于江。石峻水陡，故谓之“泷。” 县之得名以此。

《云霁水　山》云霁山委流经云卓倒出，历新村，合抱水入于江。

抱水　，在州南一百五十里。源出大水山，西流十馀里，经抱峒村，合顺仁水入于泷。

素龙水　，有二源，东源出尖冈罗村山，西源出石牛山，二水合于素龙，至谭含合大水。

坎底水　，源出自天荒山，流七十里，经云致峒，入于泷。

鸡冠湾　在州西六十里。两岸多鸡冠木，水势潆回，鱼多聚此。

神滩湾　在州南，有祠。

大湾　去州三十里，在大湾村。

南江水　，源出大水山，经州北流二百馀里，入于江。

八片岩泉　在州南二十里八片岭。

连洲河　在西四十里许，近云致山，有寨名“连洲” ，前有小河一湾十丈许，沙中常产碎金，贫人淘之，每日可得数釐，仅足偿一日之工，不可多得。间或一日有得数分者，则其人积至数日淘之竟不再得，必迟久乃获。其无过得者，日淘仍足以偿工。闻顺治间，云致诸贼用猪羊以祭，尽河而淘，毫不可得。见天地间生材“有数，不可过求，无容贪取。”

灯盏池　在开阳独石山傍，广亩许，其水常满，冬夏不涸。相传有神人常居于此，以独石峰为烛，以此池为盏，故名之。

温泉　在州南二都顺仁乡，近云霁山。阔二尺许，长三尺许，水性常温，冬夏可浴。

热水池　在平窦白龙堡柏木坪，属西宁五都一甲地方。长阔丈许，水性常热，中如鼎沸，人不敢探。

“道前井　” 在城内道衙之右。

古井　在西门内

牛角井　在南门关帝庙后城边。

“双龙井　” 在开元寺前。

醴泉井　在社稷坛右，其源自河浸入。

“树化井　” 在平南市。

大江井　在大江边

大陂井　在州南二十里。泉冽而甘，冬不竭。相传张进士学道归至此，忽渴，以伞柄钻地取水，遂成井。今井中之水，常溢过井数分。

东安县

笏山　，在县北一里许。高二十馀丈，方正尖秀如笏，又如珠冠之形。

玉屏山　一名“芙蓉屏” ，在县西二里。自干山而下，列于大麓，方正如屏，峭插霄汉。其上积翠，盘郁层垒，一似莲瓣，即有巧画，不能设色。旁有数峰，或如锐笔，或如奇兽，皆天然点缀者也。南山　县之拱山，距城十里。

青旗山　，在县东六十里。开展若旗。

大台山　，在县东北二十里，进五里有铁山，产铁矿。先年，垆商煽铁于此，计炉榷饷。其铁矿剖之，皆有竹干树叶之形，亦一异事。

大绀山　，在县西北十五里。高七百馀丈，周一百馀里，常有云霞罩覆其半。世传神仙于此炼丹。樵采深入者，或见池边茅屋碧桃垂实，宛然人居，倏忽不知所在。上产金橘篱笋。山之西有水名“龙头湾” ，遇旱祈雨辄应。

圣山　在杨柳都。高千仞，周八十馀里。崇冈叠𪩘，巍然矗天。中有流泉，傍建神祠。考《古志》云：神姓司马，或称孔氏。岁大旱，祷未应。乡人诣其祠，拆去数瓦，以竹引泉过祠，下雨辄至，因以圣名。书山　，在县东都骑都，距城六十里。高千仞，周五十里，一峰特起，众峰罗列。乡人叶穆创书斋，肄业于其上。其子讽以特奏知韶州，孙挺臣以正奏通判廉州，官至光禄大夫，累世什宦，因名“云扶山　” ，距县一百馀里，近《富霖》，高约四百馀丈，周百馀里，绵亘丛菁，势甚崄峻。

宝峰山　，在芙蓉都五十里。高八十馀仞，周三十里，峰峦秀丽，上有“宝峰寺” ，今废。

文昌山　：在东郊三里许。上建阁祀梓潼之神，山因以名，为邑治“文明镇星。” 每岁立春前一日，知县率寮属迎土牛于此坊。厢。里民装演，彩楼春色，士女拥观，颇称殷盛。

伏犀山　在县西一里许。山左有尖峰突起，自县北望之，俨如幕下贵人。

云雾山　在县西南五十馀里富霖、铁场之间。高可千仞，周六十馀里，四时云雾不散。上有猺蛮聚落故地，柱础尚存。进剿时，多戮群蛮于此，至今登者拾有遗物，往往昏迷不知所出。《云崖牢》山　在芙蓉都。形势岋嶪起伏，上有飞崖，若将崩裂，欲坠不坠。有求福寺，今废。

铁岭山　，在芙蓉都。高七十馀仞，周四十里，势盘郁，上有石壁，色如铁，故名。

天柱峰　在县城后。突起平田中，插出汉表，高可千寻。尖峰秀特，屹立如柱，为县后主星。有居民十筑其下，环引清泉，艺植花果，修篁古木，缭绕烟岚，珍鸟狝猴，飞走岩壑，具足幽栖之致。麒麟石　一名“锦鲤峰” ，在县东。头角鳞鬣，趾足俱备，蹲踞平地之上，其焰插天，上盘危磴，缘登绝顶，下环清沼，掩映疏林。诸生徐大壮构亭筑室，读书于此。过客访之，游燕竟日。后数易主，改建为归一庵。《旧志》称“峰势近拱学宫，奇特异常，当有贤才辈出之应。” 今邑人士就石平台建阁，祠文昌之神，岁时会祀，盖取兆云。

大牛石　与伏犀山斜峙相望，隔半里许，峭壁如削，平面白色，又呼为“白面石。” 中有岩窍，呼之响答，如人应声，移时乃绝。

白云峒　距县三十里。峒有悬石若柱，中多胜概。

天马山　在县城南二里许。连峰排涌，叠秀青苍，如群马腾骧奔跃于前，为邑治屏拱，洵形胜大观也。

九星岩　在城东北隅，距天柱峰数武，群峰林立，势如排云。独西南一峰，圆顶巍耸，石室穹窿，高八九丈，宽可容数十坐一石有窍，吹之，声震山谷。相传猺蛮吹以号众者，今呼为石角岩。石壁间多有题咏。左偏石门旁刻“元祐二年张诩过此” 数字，知此地名胜，探奇游不自今日始也。循石门入，深黝幽邃，蛇行而出，洞口敞朗，有石状若观音，又名观音洞。其间石乳成形，或如罗汉、犀象之类，不可胜纪。旧有僧舍，规制狭小。康熙三年，知县吕鼒捐俸创建门廊厅室。岩前刳沼，建亭一座，名曰“又爱亭。” 环植荷花，当夏盛开，香闻数里，为一邑奇胜。右循石磴，上通北辰宫，眺望诸峰，旷然深秀。

下岩　众峰相连，为九星之一。岩北群山，溪涧平畴，诸水汇出其下，垂乳奇形，不可名状。泉流石罅，淙淙有声，恍如丝竹，四时不绝。岩前后石梁栈径，巧造天成。傍岩山家垒石为垣，柴门疏峙，翠篠环荫，映带晴川，真有桃源、桑麻鸡犬之风，游者忘倦。

碧虚岩　，距城东南五里许。岩内穹然，高可十馀丈，一窍透光如星下照，石乳所成。有白象、仙鹤诸胜。中心突起一石，俨如佛座。右傍缘崖，上通石室，盘曲幽洁，石纹如雪片鳞形，土人呼为“仙床” 云。

太空岩　：距城西十里许鹏石堡。地深邃弘敞，石纹如水波荡漾。内供大士像，傍构一楼，栈通小岩。左右环翠，郁然葱蒨。

魁岩　：距县二十五里石龙上峒内。岩甚峻峭。

其中有云窝，其前为疏林曲沼。孝廉冯执中读书于此，胜概不让九星，惜以地偏，游人罕至耳。虎岩　距县西北七十里，地属晋康，石室高邃，下有佛殿，庙宇庄严。背山面河，如虎蹲踞，滩水一大砥柱也。里人士多筑斋舍其傍，书声与梵音相响，游人至此，幽赏靡斁。

龙岩　在虎岩之右，内有清泉，发源万山之中，水道蜿蜒，自龙喉吐出，上通粤西。每当泛滥，即有糠秕杂屑随流浮至，不知其几百里也。此亦一奇观。

甘通岩　在晋康乡围螺冈。高约二丈，幽深如房室。俗传中有七蚁，大如小猪，又名“七蚁岩。” 有悬石如钟状，扣之其音洪亮。又有石池，水深不竭，乡人多聚此赏春于人日云。

罗汉岩　在晋康乡，近甘通岩，高丈馀。旧《志》云：“内有十八罗汉古像，后人移置九星岩。”

南山，河　源发大绀山，迳县城南二里许南山桥下。滩浅水清，游鱼可数。日晚，桥畔返犊归樵，群歌相和，好事者携茗烹泉，盘桓游憩，以为行乐。河水由南而东，复转而北，直透大江，长一百零五里，名为“大绀水。” 水口一大石横亘中流，土人呼为“大绀石” ，以此阻塞难通舟楫。明建县之初，知县萧元冈条议开凿，时因地方甫定，不果。万历十七年，知县郭濂节据士民梁守足等告，议于绀石之下广设埠头，换舟搬运，不必凿通。继议开凿，估计工银六百七十五两，详允两院。嗣因工力浩大未就。后之莅东土者，留意于斯，亦不世之利也。

蓬远水　源发大台诸山。迳响水合南乡所城南诸水，直通黄湾大江。每西潦发涨，一望满田，率成巨浸。陈璘曾筑堤捍防，工力未竟而卒，至今遗憾。

小河　在县东南九十里，直出新兴江，可通舟楫。知县吕鼒设墟于此，货易繁盛，商民赖之。罗银水　，在县西南一百馀里，近富霖地方，直通阳春县。

耽峒水　在县西南九十里。源发歌村、伏峒等处，合州水由连滩上下坝直抵南江口通大河，舟楫利之。

西宁县

大力山　，周二百里，高六百丈，形势雄伟，在县东二十里。

笔架山　：在大力山东十里。三峰卓立，形如笔架。距城南三里。

鸡骨岭　，鸡骨香产焉。

文笔山　：距城东南六十里。

文德山　：在城东一里。

武功山　：在城西二里。

玉枕山　：在城北一里。

鸡暴山　：在常靖都，距县七十里。

贵子岭　在函口所，距县一百里。

马鞍山　二：一在城南三里，一去县治一百二十里。

筊杯岭　在函口所，距县一百八十里。

黄玻岭　，在函口所，距县一百六十里。

仙人峒　在城南五十里。

文昌江水　：在城东一里。

罗旁水　，源出都城乡，南流七十里入于江。水口有石纹，圆如《罗经》，故名。

双床水　源自新乐、思虑诸山，仅浮水筏而达于州。

龙池　在都城乡。水深二丈馀，其清彻底，秋冬通潮，相传有龙潜其中，岁时旱，祷雨辄应。夫子井　在都城乡李熙载墓前。广二丈，深丈馀。其水冷冽，病者饮之多愈。乡称熙载为“夫子” ，故名。

龙井　距县五里。泉味清冽，上有胜概，建龙井庵。

甘泉井　在灯心岭半。其水清甜。

喜泉井　在怀乡城内